Diari Oficial de la Generalitat Valenciana


Sumari del DOGV 3306, del 12-08-1998 (1998/6666)

ORDRE de 9 de juliol de 1998, de la Conselleria de Presidència de la Generalitat Valenciana, per la qual es convoca el I Premi Periodístic Comunitat Valenciana.
----------------------------------------------------------------------------------------------------------------------------------------------------------------

### Dades del document

Número de DOGV
:   3306

Data del DOGV
:   12-08-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/6666


Data del document
:   09-07-1998

Organisme emissor
:   Conselleria de Presidència

Tipus de document
:   Ordre

Correcció d'errades

ORDRE de 9 de juliol de 1998, de la Conselleria de Presidència de la Generalitat Valenciana, per la qual es convoca el I Premi Periodístic Comunitat Valenciana. [1998/X6666]
  
L'article 2 de l'Estatut d'Autonomia de la Comunitat Valenciana, assenyala que correspon a la Generalitat Valenciana, en l'àmbit de les seues competències, entre altres comeses, fomentar el desenvolupament de les peculiaritats del poble valencià i facilitar la participació dels valencians en la vida política, econòmica, cultural i social.
  
La Conselleria de Presidència de la Generalitat Valenciana, a través de la Direcció General de Comunicació, té atribuïdes les competències relatives a la fixació dels criteris i requisits per a l'obtenció d'ajudes públiques i subvencions en matèria de mitjans de comunicació social i en compliment de la citada comesa, es considera oportú i convenient la creació i consegüent convocatòria del I Premi Periodístic de la Comunitat Valenciana, en la modalitat de premsa.
  
Aquesta iniciativa té com a objectiu premiar aquell article o reportatge que ressalte els valors actuals i diferenciadors del poble valencià, entre els quals destaca, especialment el valencià com a llengua pròpia i està destinada a fomentar una finalitat pública d'utilitat o d'interés social per a la Comunitat Valenciana, responent a les exigències de promoure la difusió de la cultura i els valors peculiars valencians.
  
Per això, fent ús dels facultats conferides per la Llei 5/1983, de 30 de desembre, de Govern Valencià i el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana, i amb els informes favorables preceptius,
  
ORDENE
  
Article 1. Objecte
  
Es convoca el I Premi Periodístic Comunitat Valenciana, en la modalitat de premsa, la finalitat del qual és la de premiar aquell article o reportatge que ressalte els valors actuals i diferenciadors del poble valencià, entre els quals destaca, especialment, el valencià com a llengua pròpia.
  
Article 2. Requisits i característiques
  
Els articles han d'estar escrits en qualsevol de les llengües oficials de la Comunitat Valenciana i s'han d'haver publicat en qualsevol mitjà de premsa durant el període comprés entre l'1 de gener i el 31 de desembre de 1997, en els quals han de concórrer alguna de les característiques següents:
  
a) Que s'hagen publicat en premsa d'àmbit nacional.
  
b) Que s'hagen publicat en premsa d'àmbit territorial de la Comunitat Valenciana i que a més tinga difusió, com a mínim, en tres comunitats autònomes.
  
c) Que s'hagen publicat en premsa de difusió que no incloga la Comunitat Valenciana i abaste com a mínim nou comunitats autònomes.
  
Article 3. Participants
  
Podran participar tots aquells professionals de la informació que desenvolupen la seua activitat en mitjans de comunicació de premsa. La participació pot ser individual o col·lectiva.
  
Article 4. Dotació
  
Es dota un únic premi per un import de cinc milions de pessetes.
  
Article 5. Presentació de les sol·licituds
  
Les sol·licituds, el model de les quals s'adjunta com annex a les presents bases, podran ser presentades en el Registre General de la Conselleria de Presidència de la Generalitat Valenciana, c/ Historiador Chabàs, núm. 2, 46669 València, o tramitar-les per qualsevol de les formes establertes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, aportant la documentació següent:
  
a) Currículum.
  
b) Fotocòpia compulsada del DNI.
  
c) Còpia de l'article periodístic, del qual s'adjuntarà un exemplar de la pàgina o pàgines del mitjà on haja sigut publicat.
  
Article 6. Termini de presentació
  
El termini de presentació de sol·licituds serà de 30 dies hàbils comptats a partir de l'endemà de la publicació en el DOGV.
  
Article 7. Jurat
  
Es constituirà un jurat integrat per cinc membres nomenats pel conseller de Presidència, entre persones de reconegut prestigi professional, un dels quals n'exercirà la Presidència.
  
Actuarà com a secretari, sense ser membre de l'òrgan col·legiat, un tècnic de la Direcció General de Comunicació. El secretari actuarà amb veu i sense vot.
  
Els membres del Jurat podran abstenir-se i ser recusats en els termes previstos en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 8. Concessió
  
El premi serà adjudicat per Resolució del secretari general de la Conselleria de Presidència, a la vista de la proposta del jurat, el qual podrà proposar declarar desert el premi, si al seu parer els articles presentats no tinguen una qualitat mínima suficient.
  
La Resolució de concessió serà publicada en el Diari Oficial de la Generalitat Valenciana.
  
Article 9. Obligacions del beneficiari
  
L'autor o autors de l'article premiat i abans del cobrament de l'import del premi, hauran de presentar la documentació acreditativa del compliment de les seues obligacions tributàries i amb la Seguretat Social.
  
El treball premiat quedarà en poder de la Direcció General de Comunicació, per a la possible publicació o divulgació, i s'entén que l'acceptació del premi implica la cessió gratuïta dels drets d'explotació, en els termes previstos en l'article 48 i següents del Text Refós de la Llei de la Propietat Intel·lectual, aprovada per Reial Decret Legislatiu 1/1996, de 12 d'abril.
  
Article 10. Consignació pressupostària
  
La consignació pressupostària per a atendre el pagament del premi figura en el Pressupost de la Generalitat Valenciana per a 1998, línia 2643 €I Premi Periodístic Comunitat Valenciana- del programa 462.10, l'import del qual és de cinc milions de pessetes. (5.000.000 PTA).
  
Article 11. Recursos
  
Contra aquesta ordre de Convocatòria, les persones interessades podran interposar, prèvia la comunicació preceptiva al conseller de Presidència, el recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir del dia de la seua publicació, de conformitat amb el que estableix l'article 110.3 de la Llei 30/1992, de 26 de novembre del Règim Jurídic de les Administracions Públiques i del Procediment Administratiu Comú i els articles 58.1 i 57.2.f) de la Llei de la Jurisdicció Contenciosa Administrativa. (Disposició addicional onzena de la Llei 30/1992). Tot això sense perjudici que s'utilitze qualsevol altra via que es considere oportuna.
  
DISPOSICIÓ FINAL
  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.
  
València, 9 de juliol de 1998
  
El conseller de Presidència,